पाक कलाकारों को भारत यात्रा से पहले लेना होगा एनओसी  
पाकिस्तानी अधिकारियों ने कहा कि भारत यात्रा से पहले सिर्फ गायकों और कलाकारों को अनापत्ति प्रमाण पत्र लेना होगा।
पाकिस्तानी अधिकारियों ने कहा कि भारत यात्रा से पहले सिर्फ गायकों और कलाकारों को अनापत्ति प्रमाण पत्र लेना होगा। यह शर्त पत्रकारों पर लागू नहीं होगी।  भारत यात्रा से पहले पत्रकारों के लिए भी एनओसी लेना जरूरी बनाए जाने से संबंधित मीडिया रिपोर्टों पर प्रतिक्रिया व्यक्त करते हुए गृह मंत्रालय के एक प्रवक्ता ने कहा कि ये दिशा-निर्देश भारत जाने वाले सिर्फ गायकों और कलाकारों पर लागू होगा।  पत्रकारों को गृह मंत्रालय से एनओसी लेने की जरूरत नहीं होगी। उन्होंने कहा कि सिर्फ उन्हीं गायकों और कलाकारों को एनओसी जारी किया जाएगा जिनके नाम की संस्कृति मंत्रालय अनुशंसा करेगा।  इस कदम ने अभिनेताओं और थिएटरों कलाकारों को नाराज कर दिया। उन्होंने कहा है कि वे इस कदम को उच्चतम न्यायालय में चुनौती देंगे।